કોંગ્રેસના ભૂતપૂર્વ નેતા શંકરસિંહ વાઘેલાએ આજે ગાંધીનગર વિધાનસભામાં પહોંચીને, ગુજરાત રાજ્યસભાની ચૂંટણી માટે મતદાન કર્યું હતું. મતદાન કર્યા પછી બહાર હાજર રહેલા મીડિયા સમક્ષ બાપુએ મોટા ઘડાકો કરતા કહ્યું હતું કે તેમણે અહમદ પટેલને વોટ નથી આપ્યો. શંકર સિંહ વાઘેલાઅે જણાવ્યું કે "જ્યારે કોંગ્રેસ જીતવાની જ નથી તો પછી તેને વોટ આપીને શું ફાયદો. મેં અહમદ પટેલને વોટ નથી આપ્યો". ઉલ્લેખનીય છે કે થોડા દિવસ પહેલા શંકરસિંહ વાઘેલાએ અહમદ પટેલને વોટ આપવાનું જણાવ્યું હતું. પણ સોમવારે તેમના તરફથી નિવેદન આવ્યું હતું કે જ્યારે તેમના વોટની કોઇ કદર ના હોય તો પછી વોટ આપવાનો શું મતલબ. અને આજે તેમણે અહમદ પટેલને વોટ ન આપીને પોતાનું મહત્વ ફરી બતાવી દીધું છે.